Diari Oficial de la Generalitat Valenciana


Sumari del DOGV 9322, del 21-04-2022 (2022/2902)

RESOLUCIÓ de 24 de gener de 2022, del director general de Qualitat i Educació Ambiental, per la qual es formula declaració d'impacte ambiental del projecte bàsic «Ronda oest de Vilamarxant» del terme municipal de Vilamarxant. Expedient 030/2018/AIA.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9322

Data del DOGV
:   21-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2902


Data del document
:   24-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Vilamarxant
    * impacte ambiental

RESOLUCIÓ de 24 de gener de 2022, del director general de Qualitat i Educació Ambiental, per la qual es formula declaració d'impacte ambiental del projecte bàsic «Ronda oest de Vilamarxant» del terme municipal de Vilamarxant. Expedient 030/2018/AIA. [2022/2902]  
Declaració d'impacte ambiental  
Expedient: (1864327) 030/2018/AIA.  
Títol: projecte bàsic «Ronda oest de Vilamarxant».  
Promotor: Direcció General d'Obres Públiques, Transports i Mobilitat Sostenible.  
Òrgan substantiu: Direcció General d'Obres Públiques, Transports i Mobilitat Sostenible.  
Ref. òrgan substantiu: 1480-NZD.  
Localització: TM Vilamarxant (València).  
  
Objecte i descripció del projecte  
La Conselleria de Política Territorial, Obres Públiques i Mobilitat, a través de la Direcció General d'Obres Públiques, Transports i Mobilitat Sostenible, promou el projecte bàsic «Ronda oest de Vilamarxant».  
  
L'objectiu principal de l'actuació és eliminar l'actual travessia de la CV-50 al seu pas per Vilamarxant, millorar el nivell de servei i la seua funcionalitat, i resoldre al seu torn la problemàtica urbana que genera l'actual travessia, de manera que es compte amb una ronda perimetral urbana que evite el pas del trànsit per dins del nucli urbà. L'execució d'aquesta ronda per l'oest del municipi connectaria amb la CV-370, i alhora resoldria els problemes de funcionalitat i seguretat derivats de l'encreuament de la CV-50 i la CV-370 a l'interior del nucli urbà de Vilamarxant, ja que es proporciona un itinerari alternatiu al trànsit provinent de Pedralba que es dirigeix a la CV-35 i cap a la A-3, en els seus dos sentits de circulació, millorant el nivell de servei de la CV-370 en aquest àmbit.  
La nova ronda presentarà les característiques següents (3.200 m de longitud total aproximada):  
1. Corredor Nord (quadrant conformat entre les carreteres CV-50 i la CV-370 al nord-oest de la població de Vilamarxant). La secció tipus d'aquest tram serà la típica d'una ronda urbana, i estarà formada per:  
  
- Dos carrils per sentit de circulació, amb un ample de 3,50 m per carril, formant calçades de 7,00 m d'ample en cadascun dels sentits.  
  
- Voral exterior d'1,00 m d'ample i voral interior de 0,50 m.  
- Mitjana intermèdia entre calçades de 0,50 m d'ample.  
- Carril de ciclovianants perimetral pel costat nord-oest d'ample mínim de 3,00 m, que connecte amb el carril de ciclovianants existent en l'actual glorieta de la CV-50 que connecta amb l'existent al Parc Natural del riu Túria. Existirà un separador vegetal entre la calçada i el carril de ciclovianants d'1,00 m d'ample.  
- Es disposarà d'una berma de 0,75 m d'ample, en el sentit oposat al del carril de ciclovianants (costat aquest), per a la instal·lació de senyalització vertical.  
- Accessos directes dels principals camins i carrers, impossibilitant els girs a esquerres.  
- Es projectaran diverses glorietes, destacant la de la connexió amb la CV-370, així com amb els camins principals i carrers, com el carrer Pea.  
- La velocitat de projecte del tram nord serà de 60 km/h en tot l'eix principal, limitant-se la velocitat a 40 km/h en els ramals de les interseccions.  
2. Corredor sud-oest (quadrant conformat entre les carreteres CV-370 i CV-50 al sud-oest de la població de Vilamarxant). La secció tipus d'aquest tram serà la típica d'una carretera convencional, i estarà formada per:  
- Un carril per sentit de circulació, amb un ample de 3,50 m cadascuna, formant una calçada de 7,00 m d'ample en total.  
- Voral d'1,50 m d'ample i bermes d'1,00 m.  
- Via de servei de 5,00 m d'ample, per a donar accés a les diferents propietats i per a l'itinerari ciclista per als vianants, que es connectaran a les noves glorietes projectades.  
- La velocitat de projecte del tram sud-oest serà de 80 km/h en tot l'eix principal, limitant-se la velocitat a 40 km/h en els ramals de les interseccions.  
- Es preveu l'execució d'una glorieta en la intersecció amb la carretera CV-3770.  
- Aquest corredor sud-oest ha de sobrepassar el barranc de Teulada, per la qual cosa és necessari procedir a l'execució d'una estructura de pas sobre aquest.  
Respecte a la resta de paràmetres de disseny dels dos corredors, s'han seguit els criteris constructius següents:  
- Totes les glorietes es dissenyaran a nivell.  
- El perfil longitudinal del traçat s'ajustarà el màxim possible al terreny existent, complint les restriccions de la velocitat de disseny considerada en cadascun dels corredors (tram nord serà de 60 km/h i tram sud-oest de 80 km/h).  
- Tractar d'afectar el menys possible a les edificacions disseminades existents.  
La via disposarà de 6 rotondes dividint l'actuació en 5 trams, que enumerats de sud a nord són:  
Tram 1: S'enclava entre la rotonda 1, en la connexió amb la CV-50 al sud de Vilamarxant, i la rotonda 2, en la intersecció amb la CV-3770 al sud-oest. En aquest tram la via està composta per una calçada amb un carril per a cada sentit.  
Tram 2: entre la rotonda 2 i la rotonda 3, en la intersecció amb la CV-37. En aquest tram la via està composta per una calçada amb un carril per a cada sentit.  
Tram 3: entre la rotonda 3 i la rotonda 4, al nord-oest de Vilamarxant. En aquest tram la via està composta per doble calçada amb dos carrils per sentit.  
Tram 4: de la rotonda 4 fins a la rotonda 5, en l'encreuament amb el camí de la Pea. En aquest tram la via està composta per doble calçada amb dos carrils per a cada sentit.  
Tram 5: entre la rotonda 5 i la rotonda 6, on finalitza connectant amb la CV-50 al nord de Vilamarxant. En aquest tram la via està composta per doble calçada amb dos carrils per cada sentit de circulació.  
  
Per a l'execució de les obres, es realitzaran actuacions vàries com ara: excavacions, demolicions, moviment de terres, estés i compactació de materials de préstec, estés i compactació d'aglomerat asfàltic, col·locació de prefabricats de formigó, senyalització vertical i horitzontal, etc.  
  
  
Tramitació administrativa  
En data 22 de febrer de 2018, el Servei de Planificació de la Direcció General d'Obres Públiques, Transport i Mobilitat, va remetre a aquest òrgan ambiental el document d'inici del projecte bàsic de la «Ronda oest de Vilamarxant», sol·licitant el document d'abast d'estudi d'impacte ambiental, d'acord amb el que s'estableix en la Llei 21/2013, de 9 de desembre, d'avaluació ambiental. En data 11 de juny de 2019, es va remetre al Servei de Planificació l'esmentat document de determinació de l'abast de l'estudi d'impacte ambiental, on es van identificar les administracions públiques i persones interessades següents:  
  
- De la Conselleria d'Agricultura, Medi Ambient, Canvi Climàtic i Desenvolupament Rural, a la Subdirecció General d'Espais Naturals Protegits.  
- De la Conselleria d'Educació, Investigació, Cultura i Esport, a la Direcció Territorial d'Educació, Cultura i Esport, l'informe del qual, amb data d'entrada a aquest òrgan ambiental 26 de febrer de 2019, conclou amb el requeriment, conforme a l'article 3 del Decret 208/2010, de 10 de desembre, del Consell, de la realització d'una memòria d'impacte patrimonial sobre els béns integrants del patrimoni cultural valencià de l'àmbit d'actuació.  
- De la Conselleria d'Habitatge, Obres Públiques i Vertebració del Territori, a la Subdirecció General d'Ordenació del Territori i Paisatge.  
  
- Ajuntament de Vilamarxant.  
- Confederació Hidrogràfica del Xúquer.  
Amb data 11 de març de 2020, la directora general d'Obres Públiques, Transports i Mobilitat Sostenible, resol aprovar inicialment el projecte bàsic de la Ronda oest de Vilamarxant (València) i sotmetre'l a informació pública.  
El tràmit d'informació pública del projecte es va publicar en el DOGV núm. 8824, d'1 de juny de 2020, i en els periòdics de màxima difusió Las Provincias i Levante-EMV de data 1 de juny de 2020. També es va publicar en la pàgina web de l'Ajuntament de Vilamarxant anunci on s'indicava l'enllaç per a la consulta dels documents. D'aquesta manera es va donar inici al període d'exposició al públic per un termini de 30 dies hàbils. També es va remetre còpia del projecte a les administracions públiques afectades identificades en el document d'abast.  
  
Durant el període d'informació pública es van rebre 9 al·legacions de particulars i els informes de les administracions públiques següents: Ajuntament de Vilamarxant, Diputació de València (Àrea d'Infraestructures) i Confederació Hidrogràfica del Xúquer. Posteriorment, es va rebre l'informe favorable de la Direcció General de Cultura i Patrimoni.  
  
Una vegada elaborat l'informe de contestació d'al·legacions i modificat el projecte bàsic en aspectes no substancials derivats del tràmit d'informació pública, amb data 22 de desembre de 2020, el Servei de Planificació de la Direcció General d'Obres Públiques, Transport i Mobilitat va sol·licitar d'aquest òrgan ambiental la declaració d'impacte ambiental del projecte, adjuntant per a això, la documentació següent:  
  
- Document tècnic del projecte bàsic «Ronda oest de Vilamarxant (València)».  
- Estudi d'impacte ambiental.  
- Al·legacions i informes rebuts en els tràmits d'informació pública i de consultes a les administracions públiques afectades i a les persones interessades.  
- Informe de resposta a les al·legacions i informes rebuts, elaborat pels serveis tècnics del Servei de Planificació de la Direcció General d'Obres Públiques, Transport i Mobilitat, amb data de signatura 6 d'octubre de 2020.  
  
A continuació, es mostren resumidament, els informes recaptats:  
  
- L'Informe del Servei d'Espais Naturals Protegits, que va ser emés amb data 28 de maig de 2018, i conclou de la manera següent:  
«D'acord amb la documentació presentada els promotors consideren, des del punt de vista tècnic i econòmic, que l'alternativa més viable seria per al primer tram (quadrant CV-50 a la CV-370) el corredor Nord A i per al segon tram (quadrant CV-370 a la CV-50) el corredor Oest B.  
  
No obstant això una vegada estudiades les diferents alternatives considerem més adequat per al segon tram l'alternativa Sud B, en no presentar cap afecció al PORN del Túria, sent el seu traçat més curt i afectant, per tant, una superfície menor de cultiu, i acabant en la CV-50 a l'altura del polígon industrial d'Argilagar del Rullo en una glorieta existent».  
- Informe de la Diputació de València. Àrea d'Infraestructures.  
Redactat amb data 30 de juny de 2020 i amb registre d'entrada en l'òrgan substantiu i promotor, del 2 de juliol de 2020. Les al·legacions presentades manquen de caràcter ambiental, fent referència, principalment, a temes de caràcter tècnic.  
- Informe de l'Ajuntament de Vilamarxant, redactat el 14 de juliol de 2020 per l'arquitecte municipal. A continuació, s'extracten les al·legacions que puguen tindre caràcter ambiental i la resposta formulada pel promotor:  
«2. Contingut 2: «Annex 07. Planejament urbanístic»  
S'assenyala que el pla del concert previ per al Pla general de Vilamarxant, no té vigència, tal com succeeix també amb el Pla general de Vilamarxant que no va arribar a superar la fase d'avaluació ambiental. No obstant això conclou que molta de la informació recollida en aquests documents és vàlida. Així mateix, aclareix que la delimitació vàlida del sector de sòl urbanitzable «Caseta dels Pastors» és la vigent en les normes subsidiàries.  
Resposta 2:  
En l'annex 7 del projecte bàsic es recull tant el planejament urbanístic vigent com el previst pel municipi, però el contemplat com a definitiu coincideix amb l'indicat en l'informe municipal.  
4. Contingut 4: Plànol 4.1 i 5.1 Full 1.  
L'informe municipal sol·licita prolongar la via de servei de la ronda fins a connectar amb el vial de servei de la CV-50 per a facilitar l'accés a l'ecoparc, amb la finalitat d'evitar un cul de sac i millorar el servei. D'altra banda indica que el talús de la rotonda 1 envaeix un dels carrils de l'actual accés al polígon des de la CV-50.  
Resposta 4:  
Les dimensions de la glorieta estan condicionades per la seua ubicació respecte al polígon, a l'eix de la CV-50 i a la no afecció al PORN. En aquesta configuració no es permet una nova connexió de la via de servei a la glorieta 1. En entrar en servei la Ronda oest, el trànsit passant per l'actual CV-50 es reduirà notablement, fent innecessària la via de servei actual. En el projecte constructiu s'ajustarà el traçat en planta i alçat de la glorieta 1 per a evitar l'afecció al vial del polígon. S'estima parcialment el contingut de l'al·legació referent a l'afecció al vial el polígon.  
9. Contingut 9: Proposta general.  
L'informe municipal proposa millorar la seguretat viària i la mobilitat evitant els accessos directes dels camins a la ronda, projectant vies de servei a banda i banda connectades a les rotondes.  
Resposta 9:  
El tram comprés entre les rotondes 3 i 6 està concebut com una ronda de caràcter urbà a causa de la seua proximitat al nucli urbà de Vilamarxant i a la gran quantitat d'habitatges disseminats. Per això es limita la seua velocitat a 60 km/h, a fi de disminuir el soroll, i es projecta mitjançant carretera multicarril amb dos carrils per sentit, que permet la incorporació de vehicles a la calçada mitjançant accessos directes puntuals a parcel·les, impedint els girs a esquerra. D'aquesta manera es redueixen els problemes de seguretat viària que poguera plantejar la incorporació a la ronda, es millora la seua connectivitat amb els camins més transitats provinents del municipi i es beneficia l'accessibilitat en aquesta zona rural amb amplis nuclis disseminats. En aquest tram es va estudiar la possibilitat de projectar un altre tipus de via, però es va descartar amb la finalitat de minimitzar les afeccions als habitatges disseminats. Es desestima el contingut de l'al·legació».  
- L'informe de la Confederació Hidrogràfica del Xúquer (CHX), de data 1 de setembre de 2020, conclou de la manera següent:  
«En el contingut d'aquest informe s'acorden els aspectes importants següents:  
- La Confederació Hidrogràfica del Xúquer, ja va emetre informe amb data 25 de juliol 2018 indicant els criteris generals a tindre en compte en la redacció del projecte.  
- Les obres afecten el llit públic del barranc de Teulada, mitjançant la construcció d'un pont de 42,80 m de llum lliure, amb tauler de bigues prefabricades.  
- Els estreps queden fora de la zona inundable per a 100 anys de període de retorn. Per a l'avinguda de 500 anys, únicament hi ha una xicoteta superfície que es veu ocupada per l'estructura.  
- La Direcció Tècnica de la Confederació Hidrogràfica del Xúquer no té prevista cap actuació en la zona del projecte.  
- No es veu inconvenient a les obres previstes en la Ronda oest de Vilamarxant, encara que les obres s'hauran d'executar amb autorització prèvia de la confederació, que estarà subjecta a un cànon anual d'utilització del DPH, sense perjudici del dret de l'administració general de l'Estat a l'execució de les actuacions previstes en els seus plans.»  
- Respecte a l'informe de data 28 de maig de 2018, del Servei d'Espais Naturals Protegits, atés que per al segon tram, l'alternativa Sud B, que proposava en l'informe, no fou finalment la triada, aquest òrgan ambiental va considerar necessari sol·licitar novament informe de valoració de repercussions, al Servei d'Espais Naturals Protegits, perquè valorara la nova situació. Amb data 24 de setembre de 2021, es rep en aquest òrgan ambiental el segon informe del Servei d'Espais Naturals Protegits, el qual, a manera de resum, conclou de la manera següent:  
  
«En conclusió, es va considerar en el citat informe de 2018 com més adequat per al segon tram l'alternativa Sud B, en no presentar cap afecció al PORN del Túria, sent el seu traçat més curt i afectant per tant una superfície menor de cultiu, i acabant en la CV-50 a l'altura del polígon industrial d'Argilagar del Rullo en una glorieta preexistent.  
Per tant, es reitera el que s'ha dit en l'informe de l'any 2018 relatiu a les alternatives més adequades i compatibles amb el PORN del Túria. En tot cas, i com ja es va dir en informe que se cita, les funcions bàsiques de les mesures a adoptar per a evitar la fragmentació dels hàbitats passen per facilitar connexions entre els hàbitats fragmentats per les infraestructures que permeten el pas de fauna silvestre i afavoreixen la connectivitat ecològica, així com que s'augmenta la seguretat viària en reduir la mortaldat causada pel trànsit o per altres elements relacionats amb la infraestructura. Serà en l'estudi d'impacte ambiental on aquestes mesures hauran de desenvolupar-se, sent fonamental analitzar els futurs passos de fauna coneixent la distribució de fauna en els traçats proposats en el projecte».  
- L'informe del Servei d'Infraestructura Verda i Paisatge, de data 12 de novembre de 2021, conclou favorablement, indicant mesures addicionals d'integració paisatgística:  
«El contingut d'aquest estudi es considera suficient de conformitat amb el que s'estableix en l'article 6.4 i l'annex II del TRLOTUP, valorant-se positivament les mesures d'integració paisatgística establides i la integració d'aquestes en el projecte (plànols i valoració econòmica), conforme a l'apartat j de l'annex II del TRLOTUP.  
No obstant això, cal assenyalar que aquestes mesures es basen en l'execució de plantacions arbòries i arbustives, d'alineació (paral·leles a les vies de servei, després de les pantalles acústiques, entre la calçada, el carril-bici o la via de servei, quan no afecte la seguretat viària) o de forma naturalitzada, en els espais annexos i intersticials en els quals el projecte d'expropiacions contempla major amplitud que la necessària per a la traça de la infraestructura.  
Per això, i vista l'afecció del traçat i disseny proposats a recursos paisatgístics existents en l'àmbit, com són el barranc de Teulada i les rutes del Parc Natural del Túria, es considera necessària l'adopció de mesures d'integració paisatgística addicionals:  
- Reserva d'àrees annexes a la infraestructura en la zona del meandre del barranc de Teulada, i especialment a l'entorn d'aquest, i tractament paisatgístic de les mateixes adequat al caràcter d'aqueix àmbit de paisatge. En cas que es contemplara un desplaçament de la traça de la infraestructura, aquest haurà de ser cap a l'est i el límit amb la zona industrial, preservant en major mesura el paisatge agrícola de l'entorn.  
- Valoració d'una amplitud d'obertura per a l'estructura de pas sobre el barranc de Teulada i realització de plantacions a l'entorn de l'estructura, que permeten garantir la permeabilitat i continuïtat ecològica i visual del llit, considerant que aquest és un element de la infraestructura verda del territori (article 5.2.m del TRLOTUP. En les esculleres i pedraplens s'empraran tonalitats adequades a les del terreny on se situen.  
- Adopció d'una solució per a la continuïtat de la ruta del Parc Natural del Túria, identificada com a «Ruta Violeta de l'Aigua», coincident amb el camí del Molinet i que es veu afectada per l'últim tram de la infraestructura, al nord del nucli urbà de Vilamarxant, vist que aquesta ruta constitueix un recorregut paisatgístic i un element de connectivitat de la infraestructura verda.  
- Reducció de la contaminació visual que implicarà la il·luminació proposada, limitant-la a l'estrictament necessària per a garantir la seguretat viària i, especialment, en els trams agrícoles menys transformats, a l'entorn del barranc de Teulada, i en el tram entre les rotondes 5 i 6, a l'entorn del Parc Natural del Túria.  
- Concreció i tractament paisatgístic de les àrees annexes a la infraestructura «des de les quals puga gaudir-se d'alguns dels recursos paisatgístics de l'entorn», indicades en les mesures d'integració paisatgística de l'estudi d'integració.  
Quant a l'afecció sobre la infraestructura verda del projecte, cal considerar que la implementació de les mesures d'integració proposades contribuirà a compatibilitzar-lo amb la citada infraestructura, sent que es pretén garantir-ne la continuïtat, coherència i funcionalitat (article 4.5 de la LOTUP)».  
  
Consideracions ambientals  
El traçat del projecte discorre en sòl totalment antropitzat, amb parcel·les dedicades al cultiu de tarongers, ametlers, i altres d'abandonades, amb l'existència al llarg de la traça d'alguns habitatges disseminats. Així mateix, la traça creua puntualment el barranc de Teulada mitjançant una estructura de pas sobre aquest.  
L'estudi d'impacte ambiental conté un epígraf relatiu a l'estudi d'alternatives. A continuació, es mostra plànol en planta amb les diferents alternatives del traçat, on apareixen entre altres, els corredors proposats:  
- Primer tram (quadrant CV-50 a la CV-370): Corredor Nord A.  
- Segon tram (quadrant CV-370 a la CV-50): Corredor Oest B.  
  
De les alternatives proposades, s'ha triat com a solució final el corredor Nord A i Oest B. Segons la documentació aportada, el traçat seleccionat s'ajusta a la proposta plantejada per l'Ajuntament de Vilamarxant en els trams nord i oest, rebutjant-se les alternatives que contemplen en el seu itinerari qualsevol de les solucions del tram sud perquè són tècnicament inviables.  
Els usos del sòl en l'àmbit del traçat projectat, són el sòl no urbanitzable i sòl urbanitzable, amb existència d'habitatges disseminats, en el Sector Nord; i, d'altra banda, sòl no urbanitzable, sòl urbanitzable i sòl urbà industrial en el tram sud-oest.  
Per a complir amb les indicacions de l'òrgan gestor del Parc Natural del Túria, i davant la impossibilitat d'implantar el tram 3 sud, s'ha modificat la solució prevista per al tram Oest de manera que no afecte el PORN del Túria, a més d'adoptar-se les mesures correctores necessàries per a la integració del traçat de la ronda, minimitzant en la mesura que siga possible la fragmentació de les unitats de vegetació natural de caràcter forestal, arbustiu o herbaci existents.  
Consultat el visor cartogràfic d'IDEV, l'actuació queda fora de la ZEPA Alt Túria i Serra del Negret. En l'àmbit d'actuació, no s'observa cap altre espai pertanyent a la Xarxa Natura 2000.  
No consta afecció directa a cap hàbitat d'interés ni a vies pecuàries.  
  
No es preveu afecció al PORN del Túria, atés que la rotonda 1 definitiva s'ha situat de manera que no afecte l'àrea d'influència 2 del PORN.  
Vist l'estudi d'impacte ambiental i la tipologia dels treballs a executar, es preveuen afeccions potencials tant en la fase de construcció com en la fase d'explotació del projecte.  
L'estudi d'impacte ambiental del projecte contempla les mesures preventives i correctores que solen ser d'habitual aplicació en obres lineals. Aquestes s'encaminen a minimitzar els impactes derivats de les accions que són inherents a la construcció d'aquesta mena d'infraestructures viàries.  
En la fase de construcció, s'identifiquen, entre altres, els impactes ambientals següents:  
- Les tasques de rebuig i desbrossament, així com el moviment de terres en general per a la preparació de l'esplanada de la ronda, es preveu que causen impacte temporal i reversible en la qualitat de l'aire i soroll, a causa de la generació de partícules en suspensió, i al soroll i a les vibracions de la diferent maquinària pesant intervinent. L'eliminació de vegetació o de cultiu es considera elevada, per la qual cosa els efectes possibles sobre el sòl es preveuen significatius, i suposarà una pèrdua de sòl fèrtil, la terra vegetal del qual serà reutilitzada en el farciment de rotondes, talussos i en la mitjana, principalment. D'altra banda, es produirà un increment sonor en l'àrea, ocasionat pels motors de combustió interna, el funcionament de la maquinària, la presència humana, etc.  
Com a mesures correctores i protectores previstes, s'estableixen:  
1. La maquinària a utilitzar, haurà de complir l'exigit per la legislació vigent referent a emissió de gasos a l'atmosfera, no sobrepassant els límits permesos.  
2. Regs d'emprimació freqüents amb dissolucions antipols mitjançant camió cisterna, especialment en períodes secs i/o ventosos, de zones transitades i fronts d'extracció de terres i apilaments.  
3. Tots els camions que transporten materials pulverulents hauran d'anar coberts amb lones, les quals hauran de cobrir totalment el plató del camió, i cauran uns 30 cm a cada costat d'aquest.  
4. Es realitzaran controls dels nivells acústics de maquinària i instal·lacions segons el programa de vigilància ambiental.  
5. Se seleccionarà l'àrea d'apilament, descàrrega, emmagatzematge i fabricació de materials, el més allunyada possible de les zones residencials i del riu.  
6. Els parcs de maquinària estaran tancats i perfectament delimitats. Se situaran, en zones ermes pròximes al municipi o en el polígon Argilagar, sempre de manera preferent en zones pavimentades.  
  
7. Els àrids necessaris procediran d'explotacions pròximes degudament autoritzades.  
8. Es durà a terme la descompactació mitjançant ripadora dels terrenys ocupats per la maquinària d'obra per a afavorir la infiltració d'aigua.  
9. S'haurà de reduir al màxim el temps existent entre l'arrancada de la capa vegetal i la finalització de les obres per a evitar l'erosió, tal qual s'indica en el pla d'obra. El reg periòdic evita l'erosió per vent.  
  
- Des del punt de vista del patrimoni, assenyalar com un dels elements més importants en l'àmbit, la casa de peons caminers existent al costat de la CV-370, la qual quedarà situada en l'anell interior d'una de les rotondes, per la qual cosa no es preveu afecció durant els treballs. Com a mesura protectora principal establida, es jalonarà i barrarà perimetralment l'element, durant els treballs.  
- El soroll de la maquinària i l'eliminació d'arbratge de cultiu i les zones de matoll, també causen un impacte rellevant sobre la fauna existent a l'entorn de l'actuació. Algunes de les mesures protectores i correctores que s'estableixen seran:  
1. Per a evitar alteracions en l'hàbitat de les espècies, es reduirà la superfície d'ocupació, la transformació de l'entorn i es realitzarà correctament la revegetació.  
2. Es durà a terme el tancat provisional longitudinal dels talls durant les obres amb la finalitat d'evitar possibles accidents de fauna per atropellaments.  
- La generació de residus serà un altre impacte important en la fase de construcció, provinents de l'arrancada de l'escorça vegetal de la traça. Així mateix, la gestió de residus generats serà un aspecte important a vigilar.  
Com a mesures preventives i correctores previstes en la fase de construcció per a minimitzar o anul·lar els impactes indicats, són les següents:  
1. Elaboració d'un sistema de gestió mediambiental (SGMA) per la contracta, i nomenament d'un responsable ambiental que el duga a terme.  
2. Curs de formació mediambiental al personal d'obra, impartit pel contractista.  
3. Respecte als residus apilats en obra, aquests hauran de ser retirats immediatament per un gestor de residus autoritzat, segons el pla de gestió de residus.  
4. L'eliminació dels abocaments i enderrocs, generats en fase de construcció, es realitzarà en abocadors controlats i en ubicacions on existisca autorització per a això. A més, es realitzarà la separació dels diferents residus per a facilitar el reciclatge.  
5. S'ha de minimitzar la superfície afectada mitjançant senyalització i jalonament, abans del començament del desbrossament, de la zona d'ocupació estricta de les obres, així com de les d'instal·lació d'elements auxiliars.  
6. Es farà la retirada i apilament de la capa de terra vegetal de les zones de desbrossament i de les àrees d'ocupació per al seu posterior aprofitament.  
- Els moviments de terres, eliminació de terra vegetal, l'estructura per a salvar el pas en el barranc de Teulada, etc., alteraran les variables objectives i subjectives que determinen el paisatge. Les actuacions en els talussos generats en els desmunts i terraplens tenen com a finalitat principal evitar l'erosió, a més de contribuir a integrar-los en l'entorn paisatgístic. Per a això es proposen plantacions d'espècies arbòries i arbustives que afavorisquen la contenció dels talussos, per al que s'han triat plantes autòctones que posseeixen un alt grau d'adaptabilitat a les condicions edafològiques i climàtiques de la zona, amb l'objectiu d'aconseguir un major èxit i reduir el cost de manteniment. L'EIA estableix mesures de restauració i revegetació per a millorar la integració paisatgística de l'actuació:  
1. La revegetació es realitzarà al més prompte possible i en els períodes adequats per a assegurar un bon arrelament.  
2. La integració paisatgística i la protecció dels terrenys enfront de l'erosió es durà a terme mitjançant la creació de cobertes vegetals herbàcies, arbustives i arbòries en aquelles zones afectades per les obres susceptibles de poder fer-se (espais intersticials, desmunts, terraplens i rotondes).  
3. A l'interior de les rotondes, a part de les plantacions, s'instal·larà malla antiherbes, sobre la qual es col·locaran cudols.  
4. Els treballs compliran amb el que s'estableix en el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals.  
5. Una vegada executades i acabades les obres, es farà la retirada de tots aquells elements o restes que hagen sigut depositats, abocats o abandonats en les zones d'obra i en els seus voltants, i es farà la neteja i adequació de qualsevol àrea de terreny afectada per aquesta. L'eliminació dels abocaments i enderrocs, generats en fase de construcció, es realitzarà en abocadors controlats i en ubicacions on existisca autorització per a això, amb la finalitat d'evitar possibles afeccions a la vegetació i sòls de l'àmbit d'estudi.  
6. Seran aplicable les mesures d'integració paisatgística definides en l'estudi d'integració paisatgística aportat, com ara: execució de plantacions arbòries i arbustives per a restauració en la zona dels estreps, suports i elements complementaris en la infraestructura de pas sobre el barranc de Teulada, en les alineacions que siga possible per qüestions d'espai i de seguretat, plantacions després de les pantalles acústiques i entre la calçada, el carril-bici o la via de servei. El sistema de reg per a aquestes plantacions es realitzarà des dels dos aljubs inclosos en el projecte bàsic.  
Durant la fase d'explotació, algun dels impactes en l'àmbit de la nova variant serà sobre la qualitat de l'aire i soroll en l'entorn, a causa del trànsit que circule per la nova traça que provocarà emissió de gasos i soroll. No obstant això, la IMD de vehicles serà distribuïda entre els que circulen per l'interior del nucli urbà i els que circulen per la nova traça executada, reduint-se considerablement la càrrega de trànsit, i per consegüent, el soroll i l'emissió de gasos a l'interior del municipi, atés que es preveu el desviament de part del trànsit per la nova ronda. Amb l'objectiu de reduir els nivells de soroll en la zona pròxima a la nova traça, es preveu la instal·lació de pantalles acústiques absorbents de metacrilat de 2,50 a 4,00 m d'altura, en els trams projectats següents:  
  
  
Aquest tipus d'actuacions de caràcter lineal, d'aproximadament 3.200 m de longitud total, provoca en la fauna el denominat «efecte barrera», especialment en la fase d'explotació, provocant la fragmentació dels hàbitats existents. Per això, s'ha observat la projecció de dos passos de fauna (p.k. 1+780 i p.k. 2+710) intermedis de dimensions 2,00x2,00 m de buit lliure, tal com es defineix en les prescripcions tècniques per a passos de fauna del ministeri competent en medi ambient, sota la traça a una distància no major d'1 km de separació, per a permeabilitzar la infraestructura i permetre el pas de la fauna silvestre. Així mateix, el barranc de Teulada (p.k. 0+850 € 0+900), complementarà com a tercer pas de fauna natural els ja projectats.  
Entre les mesures establides a les quals es fa referència en la fase d'explotació, se citen:  
- Es verificarà que els vehicles i maquinària utilitzada en les diferents labors de manteniment han passat la inspecció tècnica de vehicles, que controla les seues emissions sonores.  
- Les operacions de manteniment de la carretera han de contemplar la neteja de cunetes i arquetes.  
- Col·locació de senyals de limitació de velocitat en les zones en què es considere necessari, així com de perill per presència d'animals solts (en el cas que n'hi haguera).  
- Els dos passos de fauna projectats de 2x2 m² es mantindran prou nets i en condicions per al compliment de les seues funcions.  
  
- Per a evitar la resplendor lluminosa nocturna es disminuirà el flux hemisfèric superior per les lluminàries i els nivells d'il·luminació no superaran els valors màxims establits en instrucció ITC-EA-04, del Reglament d'eficiència energètica.  
L'estudi d'impacte ambiental compta amb un pla de vigilància ambiental (d'ara endavant PVA) que estableix les pautes establides a seguir, efectuant els controls i activitats programades amb la periodicitat corresponent, el qual durant la fase de construcció defineix un triple objectiu:  
1. Establir un sistema de vigilància que garantisca l'execució correcta de totes les mesures protectores i correctores contingudes en el projecte de construcció.  
2. Verificar i controlar que les operacions constructives, el funcionament de les instal·lacions auxiliars, el manteniment de la maquinària i equips, i la gestió de residus es realitzen segons la legislació vigent i de manera que es minimitzen els riscos per al medi ambient.  
  
3. Comprovar que la magnitud dels efectes generats per les obres s'assembla a les previsions establides en el PVA, mitjançant un seguiment de les variables ambientals afectades.  
Les actuacions de control i seguiment que han sigut contemplades en el PVA per a la fase de construcció seran:  
Control de les emissions de pols i partícules, de les emissions atmosfèriques, dels nivells acústics de la maquinària, dels nivells acústics de les obres, de desbrossaments i tractaments silvícoles, de l'excavació i apilament de terra vegetal, de l'alteració i compactació de sòls, vigilància de l'erosió de sòls i talussos, vigilància de la protecció de la vegetació natural, vigilància de les mesures de protecció contra incendis, control de les labors de preparació del terreny, de l'extensió de terra vegetal, de les plantacions, de l'execució d'operacions molestes per a la fauna, l'execució d'activitats que puguen suposar enverinament o mort per a la fauna, de la protecció del patrimoni arqueològic i etnològic, gestió dels residus inerts, de residus no perillosos, de residus perillosos, recollida d'aigües residuals, recollida prèvia de residus, control del replanteig, localització i control de la zona d'instal·lacions i parc de maquinària, i control del moviment de maquinària.  
  
Durant la fase d'explotació de la infraestructura, el PVA, se centrarà en els objectius següents:  
1. Verificar l'execució de les labors de conservació i manteniment de la coberta vegetal implantada i el desenvolupament d'aquesta vegetació.  
2. Determinar les afeccions que la presència i funcionament de les instal·lacions suposa sobre el medi.  
3. Detectar afeccions no previstes i articular les mesures necessàries per a evitar-les o corregir-les.  
4. Comprovar l'efectivitat de les mesures protectores i correctores aplicades.  
Es duran a terme els controls següents:  
Seguiment de l'evolució de la coberta vegetal implantada, control de la contaminació sonora, control de la permeabilitat de la carretera per a la fauna, control de residus en la zona del barranc de Teulada i de l'àmbit del PORN.  
Els informes a emetre en relació amb el PVA, seran:  
- Informes ordinaris, amb periodicitat quadrimestral.  
- Informes extraordinaris, quan existisquen causes que motiven l'emissió d'un informe.  
- Informe final del pla de vigilància ambiental.  
  
Consideracions jurídiques.  
El projecte constitueix un supòsit d'avaluació d'impacte ambiental ordinària conforme a l'annex I del Decret 162/1990, Grup 8.a) Construcció de carreteres de nova planta, l'itinerari de la qual es desenvolupe íntegrament en el territori de la Comunitat Valenciana, en concordança amb l'article 7 de la Llei 21/2013, de 9 de desembre.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Consellería d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
  
Per tot quant antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte bàsic denominat «Ronda oest de Vilamarxant», situat al terme municipal de Vilamarxant (València), promogut per la Conselleria de Política Territorial, Obres Públiques i Mobilitat, Direcció General d'Obres Públiques, Transports i Mobilitat Sostenible, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació obrant en l'expedient, i de conformitat amb les condicions següents:  
  
- A més dels dos passos de fauna projectats, el pas natural del barranc de Teulada haurà de romandre net i en condicions, per a complir la seua finalitat i reduir l'efecte barrera causat per la infraestructura sobre la fauna.  
- En cas d'aparició de restes arqueològiques durant l'execució de l'obra, s'hauran d'aturar immediatament els treballs i comunicar la seua troballa a l'òrgan competent en matèria de cultura.  
- El seguiment del compliment de les mesures preventives i correctores descrites en l'EIA, així com les mesures addicionals proposades pels organismes consultats i les reflectides en la present resolució, correspondrà a l'òrgan substantiu. L'òrgan ambiental podrà realitzar comprovacions i recaptar informació, si així ho estimara oportú, així com avaluar el grau d'implementació, els resultats, l'eficàcia i l'eficiència de les avaluacions d'impacte ambiental realitzades, permetre una millora contínua del mètode basada en la retroalimentació i elaborar estadístiques.  
- Control i vigilància de l'àrea destinada a les instal·lacions auxiliars de les obres. Mitjançant aquestes accions de control, es comprovarà que totes les instal·lacions de l'obra disposen dels mecanismes i elements necessaris per a minimitzar els riscos de contaminació a cursos d'aigua superficials o subterranis, els riscos de contaminació atmosfèrica i acústica, etc., tant en el funcionament quotidià com en casos de possibles accidents. A més, es controlarà que la gestió dels residus generats en cadascuna de les instal·lacions, i en el conjunt de l'obra, es duga a terme d'acord amb la normativa vigent. Es prendran les mesures corresponents per a minimitzar el consum energètic durant la fase d'obres.  
  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades, i de la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A l'efecte, el promotor notificarà a l'òrgan ambiental el començament de les obres.  
  
Segon  
Conforme al que es preveu en l'article 41 de la Llei 21/2013, de 9 de desembre:  
a. Publicar la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b. La present declaració d'impacte ambiental no serà objecte de recurs sense perjudici dels que, si convé, escaiguen en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 24 de gener de 2022.- El director general de Qualitat i Educació Ambiental: Joan Piquer Huerga.